FI Euroopan unionin virallinen lehti L 228/5

KOMISSION TÄYTÄNTÖÖNPANOASETUS (EU) N:o 807/2013,

annettu 26 päivänä elokuuta 2013,

neuvoston asetuksen (EY) N:o 1234/2007 soveltamista koskevista yksityiskohtaisista säännöistä eräiden nautojen unionin edustavilla markkinoilla todettuja hintoja koskevan selvityksen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 192 artiklan 2 kohdan yhdessä sen 4 artiklan kanssa,

sekä katsoo seuraavaa:

(1) Komission asetuksen (EY) N:o 2273/2002 (2) säännökset eivät enää vastaa hintanoteerausten nykytilannetta asianomaisilla unionin markkinoilla. Hintanoteerauksia koskevat säännöt on tarpeen mukauttaa naudanliha-alan tarpeisiin. Sen vuoksi asetus (EY) N:o 2273/2002 olisi kumottava ja korvattava uudella asetuksella.

(2) Jotta markkinatilanteesta olisi jatkuvasti kattava kuva, on tarpeen tietää muiden kuin komission asetuksen (EY) N:o 1249/2008 (3) mukaisen hintaselvityksen piiriin kuuluvien tiettyjen nautaluokkien hinnat.

(3) Jotta tietojen tarkkuutta voitaisiin parantaa, olisi säädettävä iältään kahdeksasta päivästä neljään viikkoon olevien urospuolisten vasikoiden, yli kuuden kuukauden mutta alle kahden vuoden ikäisen lihakarjan sekä alle kahdeksan kuukauden iässä teurastettujen vasikoiden hintoja koskevasta selvityksestä. Sen vuoksi olisi vahvistettava yksityiskohtaiset säännöt tiedoista, jotka on esitettävä hintaselvitystä varten kunkin kyseisen nautaluokan osalta.

(4) Olisi vahvistettava ne jäsenvaltiot, joissa kyseisten eri nautaluokkien tuotanto ja kauppa on osuudeltaan merkittävä, ja määritettävä, mitä tietoja niiden olisi toimitettava hintaselvitystä varten kustakin kyseisestä luokasta.

(5) Unionin edustavilla markkinoilla noteerattu hinta olisi vahvistettava kyseisten nautojen kunkin jäsenvaltion edustavilla markkinoilla todettujen hintojen keskiarvon tasolle. Tämä keskiarvo olisi painotettava kunkin jäsenvaltion asianomaisen nautakarjan suhteellista määrää ilmaisevilla kertoimilla jokaisen viiteajanjaksona kaupan pidetyn luokan osalta.

(6) Jotta kyseisistä nautaluokista saadaan vertailukelpoiset hinnat unionissa, on tarpeen säätää, että hintojen noteeraamisessa olisi viitattava tarkoin määriteltyyn kaupan pitämisen vaiheeseen ja että lähtökohtana on käytettävä arvonlisäverottomia noteerauksia.

(7) Lisäksi olisi määriteltävä teurastettujen vasikoiden ruhojen unionin viitetarjontamuoto. Samassa yhteydessä on aiheellista säätää, että jäsenvaltioiden olisi määritettävä tiettyjä korjauskertoimia niissä käytettyjen tarjontamuotojen mukauttamiseksi unionin viitetarjontamuotoon.

(8) Olisi valittava kunkin jäsenvaltion edustavat markkinat. Jos jäsenvaltiossa on useita edustavia markkinoita, huomioon olisi otettava eri markkinoilla todettujen noteerausten painotettu keskiarvo.

(9) Sen varmistamiseksi, että ilmoitetut hinnat ovat kansallisen tuotannon edustavia hintoja, on tarpeen antaa jäsenvaltioille mahdollisuus nimetä hintojen noteerausta varten sellaisia luonnollisia henkilöitä tai oikeushenkilöitä, jotka käyvät kauppaa huomattavalla määrällä kyseisten nautaluokkien eläimiä tai lähettävät teurastettavaksi huomattavan paljon kyseisiä eläimiä.

(10) Jos hintanoteerauksia ei ole saatavissa julkisilta markkinoilta, teurastamoiden toimijoilta tai nimetyiltä luonnollisilta henkilöiltä tai oikeushenkilöiltä, olisi säädettävä, että maaseutukeskukset, noteerauskeskukset, viljelijöiden osuuskunnat, viljelijöiden liitot tai muut kyseisen jäsenvaltion luotettavat lähteet noteeraavat hinnat.

(11) Jos jäsenvaltiot ovat perustaneet alueellisia komiteoita tiettyjen nautaluokkien hintojen määrittämiseksi, olisi säädettävä, että kyseisten komiteoiden määrittämät hinnat voidaan ottaa huomioon hintojen laskennassa kansallisella tasolla edellyttäen, että komiteoiden jäsenyydellä varmistetaan tasapainoinen ja puolueeton lähestymistapa.

(12) Jäsenvaltiot olisi velvoitettava ilmoittamaan komissiolle määräajoin tietyt tiedot kyseisten nautaluokkien hintaselvityksiä koskevaa seurantaa varten.

(13) Olisi säädettävä, että kansalliset keskihinnat toimitetaan komissiolle viikoittain sähköisillä tiedonsiirtovälineillä.

(14) Jäsenvaltiot saattavat joutua eläinlääkinnällisistä tai terveyden suojelua koskevista syistä toteuttamaan noteerauksiin vaikuttavia toimenpiteitä. Noteerattaessa markkinahintoja tällaisessa tilanteessa ei ole aina perusteltua ottaa huomioon noteerauksia, jotka eivät heijasta markkinoiden tavanomaista suuntausta. Sen vuoksi olisi vahvistettava tiettyjä sääntöjä, joiden mukaan komissio voi antaa kyseiselle jäsenvaltiolle luvan jättää ottamatta huomioon noteeratut hinnat tai käyttää viimeisiä hintanoteerauksia.

(15) On tarpeen säätää, että jäsenvaltioiden olisi toteutettava tiettyjä toimenpiteitä, jotta hintaselvitykset olisivat edustavia ja tarkkoja. Lisäksi jäsenvaltioiden olisi ilmoitettava komissiolle näistä toimenpiteistä.

(16) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

1. Iältään kahdeksasta päivästä neljään viikkoon olevien urospuolisten vasikoiden unionin keskihinnan vasikkaa kohden on oltava yhtä suuri kuin lypsyrotuisten urospuolisten vasikoiden ja liharotuisten urospuolisten vasikoiden osalta niiden liitteessä I tarkoitettujen jäsenvaltioiden, joissa kyseisten vasikoiden tuotanto ja kauppa on osuudeltaan merkittävä, edustavilla markkinoilla noteerattujen hintojen keskiarvo, joka on painotettava seuraavin perustein vahvistettavilla kertoimilla:

a) lypsyrotuisten urospuolisten vasikoiden tapauksessa unionin lypsylehmämäärä, sellaisena kuin se on toimitettuna Euroopan parlamentin ja neuvoston asetuksen (EY) N:o 1165/2008 (4) 7 artiklan 2 kohdan b alakohdan mukaisesti;

b) liharotuisten urospuolisten vasikoiden tapauksessa unionin lehmämäärä, sellaisena kuin se on toimitettuna asetuksen (EY) N:o 1165/2008 7 artiklan 2 kohdan b alakohdan mukaisesti.

2. Kunkin 1 kohdassa tarkoitetun vasikkatyypin osalta ilmoitettavien hintojen on oltava julkisilla markkinoilla noteerattuja tai sellaisten luonnollisten henkilöiden tai oikeushenkilöiden noteeraamia, jotka käyvät kauppaa huomattavilla määrillä kyseisiä vasikkatyyppejä ja ovat jäsenvaltion nimeämiä.

Kyseisten hintojen on oltava yhtä suuria kuin samassa tukkukaupan vaiheessa kyseisessä jäsenvaltiossa asianomaisesta tyypistä maksettujen arvonlisäverottomien hintojen keskiarvo painotettuna kertoimilla, jotka ilmaisevat jäsenvaltion urospuolisille vasikoille määrittelemien eri laatuluokkien suhteellisen osuuden ja kunkin markkinoiden suhteellisen merkityksen.

3. Tässä artiklassa tarkoitetaan

a) ’lypsyrotuisella urospuolisella vasikalla’ nautaeläimen urospuolista vasikkaa, joka kuuluu lypsyrotuun;

b) ’liharotuisella urospuolisella vasikalla’ nautaeläimen urospuolista vasikkaa, joka kuuluu liharotuun tai sekä lihan että maidon tuotannossa käytettävään rotuun tai joka on syntynyt risteytyksestä liharodun kanssa.

2 artikla

1. Lihakarjan unionin keskihinnan elopainokiloa kohti on oltava yhtä suuri kuin nuoren lihakarjan, vähintään yhden vuoden mutta alle kahden vuoden ikäisen urospuolisen lihakarjan ja vähintään yhden vuoden mutta alle kahden vuoden ikäisen naaraspuolisen lihakarjan osalta niiden liitteessä II tarkoitettujen jäsenvaltioiden, joissa kyseisen lihakarjan tuotanto ja kauppa on osuudeltaan merkittävä, edustavilla markkinoilla noteerattujen hintojen keskiarvo, joka on painotettava seuraavin perustein vahvistettavilla kertoimilla:

a) nuoren lihakarjan tapauksessa enintään vuoden ikäisten nautaeläinten (ei kuitenkaan teuraseläinten) määrä unionissa, sellaisena kuin se on toimitettuna asetuksen (EY) N:o 1165/2008 7 artiklan 2 kohdan b alakohdan mukaisesti;

b) vähintään yhden vuoden mutta alle kahden vuoden ikäisen urospuolisen lihakarjan tapauksessa yli yhden vuoden mutta alle kahden vuoden ikäisten urospuolisten nautaeläinten määrä unionissa, sellaisena kuin se on toimitettuna asetuksen (EY) N:o 1165/2008 7 artiklan 2 kohdan b alakohdan mukaisesti;

c) vähintään yhden vuoden mutta alle kahden vuoden ikäisen naaraspuolisen lihakarjan tapauksessa yli yhden vuoden mutta alle kahden vuoden ikäisten vielä poikimattomien naaraspuolisten nautaeläinten määrä unionissa, sellaisena kuin se on toimitettuna asetuksen (EY) N:o 1165/2008 7 artiklan 2 kohdan b alakohdan mukaisesti.

2. Kunkin 1 kohdassa tarkoitetun lihakarjatyypin osalta ilmoitettavien hintojen on oltava julkisilla markkinoilla noteerattuja tai sellaisten luonnollisten henkilöiden tai oikeushenkilöiden noteeraamia, jotka käyvät kauppaa huomattavilla määrillä kyseistä lihakarjaa ja ovat jäsenvaltion nimeämiä.

Kyseisten hintojen on oltava yhtä suuria kuin samassa tukkukaupan vaiheessa kyseisessä jäsenvaltiossa asianomaisesta tyypistä maksettujen arvonlisäverottomien hintojen keskiarvo painotettuna kertoimilla, jotka ilmaisevat jäsenvaltion lihakarjalle määrittelemien eri laatuluokkien suhteellisen osuuden ja kunkin markkinoiden suhteellisen merkityksen.

3. Tässä artiklassa tarkoitetaan

a) ’nuorella lihakarjalla’ vähintään kuuden kuukauden mutta alle kahdentoista kuukauden ikäisiä uros- ja naaraspuolisia nautaeläimiä, jotka on ostettu vieroituksen jälkeen kasvatettavaksi;

b) ’vähintään yhden vuoden mutta alle kahden vuoden ikäisellä lihakarjalla’ vähintään kahdentoista kuukauden mutta alle kahdenkymmenenneljän kuukauden ikäisiä uros- ja naaraspuolisia nautaeläimiä, jotka on ostettu kasvatettavaksi.

3 artikla

1. Alle kahdeksan kuukauden ikäisinä teurastettujen vasikoiden unionin keskihinnan 100:aa teuraspainokilogrammaa kohden on oltava yhtä suuri kuin kyseisten vasikoiden osalta niiden liitteessä III tarkoitettujen jäsenvaltioiden, joissa kyseinen tuotanto on osuudeltaan merkittävä, edustavilla markkinoilla noteerattujen hintojen keskiarvo, joka on painotettava kyseisten vasikoiden unionin nettotuotannon perusteella vahvistettavilla kertoimilla.

2. Edellä 1 kohdassa tarkoitettujen vasikoiden ruhojen osalta ilmoitettavan hinnan on oltava kyseisiä vasikoita teurastavien teurastamoiden toimijoiden noteeraamia tai sellaisten luonnollisten henkilöiden tai oikeushenkilöiden noteeraamia, jotka lähettävät teurastettavaksi huomattavan paljon kyseisiä vasikoita ja ovat jäsenvaltion nimeämiä.

Kyseisen hinnan on oltava yhtä suuri kuin kyseisessä jäsenvaltiossa teurastamoon vietäessä asianomaisten vasikoiden ruhojen osalta noteerattujen arvonlisäverottomien hintojen keskiarvo painotettuna kertoimilla, jotka ilmaisevat jäsenvaltion ruhoille määrittelemien eri laatuluokkien suhteellisen osuuden ja kunkin markkinoiden suhteellisen merkityksen.

3. Markkinahintojen toteamista varten ruhot on tarjottava

a) ilman päätä ja sorkkia; pään on oltava irrotettu kallon ja ensimmäisen kaulanikaman välistä, sorkat on oltava katkaistu etupolvinivelistä tai kinnernivelistä;

b) ilman rinta- ja vatsaontelon elimiä, munuaisia, munuaisrasvaa, lantion rasvakasautumia ja kuve- ja pallealihaa;

c) ilman sukupuolielimiä ja niihin kiinnittyneitä lihaksia;

d) pintarasvoineen.

Jos ruhon tarjontamuoto eroaa punnittaessa ensimmäisessä alakohdassa säädetystä tarjontamuodosta, ruhon paino tarkistetaan käyttämällä jäsenvaltion määrittämiä korjauskertoimia tarjontamuodon sovittamiseksi viitetarjontamuotoon. Tällöin 100 teuraspainokilogramman hinta tarkistetaan vastaavasti.

4. Markkinahintojen ilmoittamisessa huomioon otettava ruhopaino on ruhon kylmäpaino.

Ruhon kylmäpainon on vastattava viimeistään tunnin kuluttua eläimen pistämisestä punnittua lämminpainoa vähennettynä kahdella prosentilla.

4 artikla

1. Jos hintanoteerauksia ei ole saatavissa julkisilta markkinoilta, teurastamoiden toimijoilta tai 1 artiklan 2 kohdassa, 2 artiklan 2 kohdassa ja 3 artiklan 2 kohdassa tarkoitetuilta nimetyiltä luonnollisilta henkilöiltä tai oikeushenkilöiltä, kyseisen jäsenvaltion maaseutukeskukset, noteerauskeskukset, viljelijöiden osuuskunnat tai viljelijöiden liitot noteeraavat hinnat.

Kuitenkin silloin, kun jäsenvaltio on perustanut komitean jonkin alueen hintojen määrittämiseksi ja tällaisen komitean jäsenyys jakautuu tasaisesti tiettyjen nautaluokkien tai nautaeläinten ruhojen ostajien ja myyjien kesken, kyseinen jäsenvaltio voi käyttää niitä ilmoitettavien hintojen laskennassa.

2. Kyseisten jäsenvaltioiden on ilmoitettava komissiolle edustavat markkinansa, määritettävät laatuluokat ja 1 artiklan 2 kohdassa, 2 artiklan 2 kohdassa ja 3 artiklan 2 kohdassa tarkoitetut painotuskertoimet sekä 3 artiklan 3 kohdan toisessa alakohdassa tarkoitetut korjauskertoimet viimeistään 1 päivänä kesäkuuta 2014 ja sen jälkeen viimeistään kunkin vuoden 1 päivänä kesäkuuta.

Edustavia markkinoita koskevan ilmoituksen on sisällettävä

a) selvityksessä sovellettu menetelmä sekä tiedot siitä, minkä tyyppisistä lähteistä tässä asetuksessa tarkoitetut hintanoteeraukset on saatu;

b) kunkin hintanoteerauslähteen tyypin osalta maininta noteeratun volyymin osuudesta ilmaistuna prosenttiosuutena kustakin kaupankäynnin kohteena olleesta tai teurastetusta nautaluokasta.

Komissio toimittaa ensimmäisessä alakohdassa tarkoitetut tiedot kaikille jäsenvaltioille.

3. Kyseisten jäsenvaltioiden on ilmoitettava komissiolle kunkin tämän asetuksen 1 artiklan 1 kohdassa, 2 artiklan 1 kohdassa ja 3 artiklan 1 kohdassa tarkoitetun nautatyypin kansalliset keskihinnat edustavilla markkinoillaan viimeistään kunkin viikon keskiviikkona kello 12.00 Brysselin aikaa. Jäsenvaltiot eivät saa ilmoittaa näitä hintoja millekään muulle taholle ennen niiden ilmoittamista komissiolle.

Kyseisten hintojen on koskettava sitä viikkoa, jona tiedot ilmoitetaan, edeltävän viikon maanantaista sunnuntaihin ulottuvaa seitsemän päivän ajanjaksoa.

Hinnat on ilmoitettava euroina tai tarvittaessa kansallisessa valuutassa.

Jäsenvaltioiden on tehtävä tässä kohdassa tarkoitetut ilmoitukset sähköisillä tiedonsiirtovälineillä, jotka komissio toimittaa jäsenvaltioille tähän tarkoitukseen.

5 artikla

Komissio tarkistaa 1 artiklan 1 kohdassa, 2 artiklan 1 kohdassa ja 3 artiklan 1 kohdassa tarkoitettuja painotuskertoimia säännöllisin väliajoin, jotta voidaan ottaa huomioon kehityssuuntaukset kansallisella ja unionin tasolla.

Kun kukin tarkistus on tehty, komissio ilmoittaa jäsenvaltioille tarkistetut painotuskertoimet.

6 artikla

Jos jäsenvaltiossa toteutetaan eläinlääkinnällisistä tai terveyden suojelua koskevista syistä sen edustavilla markkinoilla noteerattujen hintojen tavanomaiseen kehitykseen vaikuttavia toimenpiteitä, komissio voi antaa jäsenvaltiolle luvan joko jättää ottamatta huomioon kyseisillä markkinoilla noteeratut hinnat tai käyttää kyseisillä markkinoilla ennen kyseisten toimenpiteiden täytäntöönpanoa noteerattuja viimeisiä hintoja.

7 artikla

Jäsenvaltioiden on säädettävä tarvittavista toimenpiteistä sen varmistamiseksi, että 4 artiklan mukaisesti ilmoitetut tiedot ovat edustavia ja tarkkoja, ja ilmoitettava kyseisistä toimenpiteistä komissiolle viimeistään 30 päivänä kesäkuuta 2014 ja sen jälkeen yhden kuukauden kuluessa kyseisiin toimenpiteisiin mahdollisesti tehdyistä muutoksista.

8 artikla

Kumotaan asetus (EY) N:o 2273/2002.

9 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä heinäkuuta 2014.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä elokuuta 2013. Komission puolesta Puheenjohtaja José Manuel BARROSO

(1) EUVL L 299, 16.11.2007, s. 1.

(2) Komission asetus (EY) N:o 2273/2002, annettu 19 päivänä joulukuuta 2002, neuvoston asetuksen (EY) N:o 1254/1999 soveltamista koskevista yksityiskohtaisista säännöistä eräiden nautojen yhteisön edustavilla markkinoilla todettuja hintoja koskevan selvityksen osalta (EYVL L 347, 20.12.2002, s. 15).

(3) Komission asetus (EY) N:o 1249/2008, annettu 10 päivänä joulukuuta 2008, naudan-, sian- ja lampaanruhojen yhteisön luokitusasteikkojen soveltamista ja ruhojen hintaselvityksiä koskevista yksityiskohtaisista säännöistä (EUVL L 337, 16.12.2008, s. 3).

(4) Euroopan parlamentin ja neuvoston asetus (EY) N:o 1165/2008, annettu 19 päivänä marraskuuta 2008, kotieläin- ja lihatilastoista sekä neuvoston direktiivien 93/23/ETY, 93/24/ETY ja 93/25/ETY kumoamisesta (EUVL L 321, 1.12.2008, s. 1).

LIITE I Luettelo jäsenvaltioista, jotka ilmoittavat 1 artiklan 1 kohdassa tarkoitettujen lypsy- ja liharotuisten urospuolisten vasikoiden hinnat A. Jäsenvaltiot, jotka ilmoittavat lypsyrotuisten urospuolisten vasikoiden hinnat: Belgia Tanska Saksa Irlanti Espanja Ranska Italia Alankomaat Itävalta Puola Romania Yhdistynyt kuningaskunta B. Jäsenvaltiot, jotka ilmoittavat liharotuisten urospuolisten vasikoiden hinnat: Belgia Saksa Irlanti Espanja Ranska Italia Alankomaat Itävalta Puola Portugali Romania Yhdistynyt kuningaskunta

LIITE II Luettelo jäsenvaltioista, jotka ilmoittavat 2 artiklan 1 kohdassa tarkoitetun nuoren lihakarjan ja vähintään yhden vuoden mutta alle kahden vuoden ikäisen lihakarjan hinnat A. Jäsenvaltiot, jotka ilmoittavat nuoren lihakarjan hinnat: Belgia Saksa Irlanti Espanja Ranska Italia Itävalta Puola Ruotsi Yhdistynyt kuningaskunta B. Jäsenvaltiot, jotka ilmoittavat vähintään yhden vuoden mutta alle kahden vuoden ikäisen urospuolisen lihakarjan hinnat: Belgia Irlanti Espanja Ranska Italia Itävalta Ruotsi Yhdistynyt kuningaskunta C. Jäsenvaltiot, jotka ilmoittavat vähintään yhden vuoden mutta alle kahden vuoden ikäisen naaraspuolisen lihakarjan hinnat: Belgia Irlanti Espanja Ranska Italia Itävalta Ruotsi Yhdistynyt kuningaskunta